钦定古今图书集成/明伦汇编/官常典/第779卷 > 裴佗
## 钦定古今图书集成/明伦汇编/官常典/第779卷 > 裴佗

按《魏书》本传，“佗字元化，河东闻喜人。其先因晋乱避
地凉州。苻坚平河西，东归桑梓，因居解县焉。父景，惠
州别驾。佗容貌魁伟，𬯎然有器望。少治《春秋》、杜氏《毛
诗》《周易》，并举其宗致。举秀才，以高第除中书博士，转
司徒参军、司空记室、扬州任城王澄开府仓曹参军。
入为尚书仓部郎中，行河东郡事，所在有称绩。还拜”
尚书考功郎中、河东邑中正。世宗亲临朝堂，拜员外
散骑常侍，中正如故。转司州治中，以风闻，为御史所
弹。寻会赦免。转征卤将军、中散大夫，为赵郡太守。为
治有方，威惠甚著，猾吏奸民，莫不改肃。所得俸禄，分
恤贫穷。转前将军、东荆州刺史。郡民恋仰，倾境饯送，
至今追思之。寻加平南将军。蛮酋田盘石、田敬宗等
部落万馀家，恃众阻险，不宾王命，前后牧守，虽屡征
讨，未能降款。佗至州，单使宣慰，示以祸福。敬宗等闻
佗宿德，相率归附。于是阖境清晏，寇盗寝息，边民怀
之，襁负而至者千馀家。寻加抚军将军，又迁中军将
军。在州数载，以疾乞还。永安二年卒。遗令不听请赠，
不受赙襚，诸子皆遵行之。佗性刚直，不好俗人交游，
其投分者必当时名胜。清白任真，不事家产，宅不过
三十步，又无田园，暑不张盖，寒不衣裘，其贞俭若此。
六子。